
Prolog

Jeg befinner meg i helvetes forgård. Stanley Pool –eller Leopoldville, som min kongelige arbeidsgiver foretrekker å kalle byen –er kun et fjernt minne, og jeg erindrer det som sivilisert. Nå kan jeg ikke begripe at jeg forbannet den velsignede, lille byen som tross alt er et europeisk fyrtårn i dette svarteste Afrika.

Aruwimi. Det er navnet på helvete.

Så vakkert, så fullt av rikdommer, så grusomt.

Jeg vet ikke om jeg kommer levende herfra. Men jeg reiste hit frivillig. Den unge, belgiske legen som nylig ankom som erstatter for min venn Søren, måtte Vårherre være hans sjel nådig, har kone og barn hjemme i Belgia. Hans kontrakt her nede er et forsøk på å livberge dem. Han var knapt i live etter den lange og strabasiøse marsjen over Krystallfjellene. Det er fortsatt den eneste veien fra havet, og man må gå den på sine egne ben. Jeg tenker å sende et skarpt brev til dem som ansetter folk hit. Denne mannens helse er ikke god nok til at han burde fått komme hit. Han måtte ha pleie straks karavanen hans ankom. Jeg kunne ikke la hans første møte med dette ville kontinentet bli Aruwimi.

Det er en veldig elv og et landskap så frodig at man knapt kan forestille seg det. Om man kan se gresset vokse, må det være her. Samtidig er her fuktig og rått, og insektene kan drive en til vanvidd, men slike bagateller kunne man ha utholdt når man vet at her finnes kautsjuk i mengder og elfenben nok til å gjøre tusen mann ufattelig rike. Den kjente oppdageren Stanley, som kartla Kongofloden og ga navnet til både Stanley Pool i vest og Stanleyville her i det ville øst, forteller om et tempel han så i jungelen i disse strøkene. Det besto utelukkende av treogtredve støttenner av elfenben som rammet inn et bilde av en av de innfødtes hedenske guder. Den mannen som finner igjen det tempelet, kommer til å bli en svært rik mann. Forutsett at han makter å frakte rikdommene ut herfra.

Stasjonen jeg har flyttet til, ligger i nærheten av Stanleyville. De innfødte kaller stedet Kisangani. Når som helst kan vi slaktes ned. Selvsagt er jeg redd. Jeg har begynt å be. De grusomhetene jeg så i vest, er ingenting mot dem jeg har sett her.

Her lever det fortsatt kannibaler. Alle skrekkforestillingene til min kjære, lille mamma der hjemme i Målselv er hverdagen min her. Jeg ser ting som mamma aldri noensinne kan forestille seg, og godt er det, for dersom hun visste om noe av dette, ville det ha fratatt henne både gudstroen og livet.

Bestialitet. Helvete. Jeg griper stadig til det ordet, for det finnes ingen andre ord som kan beskrive hvordan vi lever. Jeg spør meg daglig om mitt liv har verdi her hvor andre menn så lettvint slaktes ned og fortæres. Vi europeere dreper like skånselsløst som de innfødte, men vi renser i alle fall ikke slagmarkene og spiser de falne.

Her er gamle handelsveier som går på kryss og tvers gjennom jungelen. Her fraktes alle slags rikdommer fra krydder til slaver, og inntil for noen år siden fantes her en slags fred. Vi hvite hadde en slags overenskomst med herskeren av Øst-Kongo, zanzibaritthøvdingen Tippu Tip, en fryktløs kriger som hadde navn etter muskettgeværene hæren hans foretrakk. Han kunne ikke beseires, derfor godtok man ham. For to år siden kom han til at han var rik nok, og han reiste hjem til Zanzibar.

Aruwimi ble til helvete.

De innfødte er grusomme. De er gribber. De er udyr. Det er ikke kun mine ord, selv Stanley beskrev dem som vemmelige udyr han hatet. Han sa riktig så treffende at dette var en grusom og morderisk verden. Han underdrev. Batatelaene, de innfødte herfra, er kannibaler. Noen av dem stiller seg på vår side, på Kongostatens side, men vi stoler ikke på dem, for noen kjemper sammen med zanzibarittene som ikke vil oppgi sine handelsveier her, andre kjemper med araberne fra Sudan. Når som helst kan våre egne allierte vende oss ryggen.

I går satt jeg ved dødsleiet til en av våre modige offiserer. Det var ingenting jeg kunne gjøre for ham. Han fikk en av de villes lanser gjennom underlivet. Morfin kunne ha dempet de verste smertene, men som den djerve soldaten han var, ønsket han ikke at dyrebar morfin skulle ødsles bort på ham som utvilsomt kom til å dø. Jeg forble ved hans leie til han åndet ut. I alle disse smertefulle timene verken skrek eller klaget han.

Og jeg spør meg selv: Hvorfor er mitt liv mer verdt enn hans? Hvorfor lever jeg fortsatt?

Jeg har ingen svar, min Nelle. Ingen svar som er fullstendig tilfredsstillende. Kanskje er det for å kunne vende tilbake til deg.

Min Gud, som jeg lengter etter mitt kjære Norden.

Elskede Nelle, som jeg lengter etter deg…


1

–Er du sagt opp? Litas mor, Olga, sendte tausa fra Flomslett et smalt blikk. –Er det frua som er lunefull? Vi hører historier om henne helt hit, og ikke bare fra deg. Du skal nok få deg arbeid igjen når det bare høres hvor du har arbeidet før. Og kanskje Andreas Ness selv skriver en attest til deg? Han er ikke helt urimelig. Vi kjenner slekta hans fra Bardu. Han kan gjøre det uten at kona hans vet det. Har du snakket med ham?

Lita ventet til mora sluttet å snakke. Det nyttet sjelden å avbryte henne. Selv hadde hun rukket å si «god dag» og «Guds fred i huset», men hun hadde ikke fått av seg tørkleet ennå. Hun måtte rettelig smile, for mora fornektet seg virkelig ikke. Som om hun var en fremmed i barndomshjemmet, satte hun seg ytterst på krakken ved kjøkkendøra. –Jeg har ikke mistet plassen min, mamma, sa Lita rolig og foldet hendene i fanget. Hun var søndagskledd og var sikker på at mora også hadde merket det. Mora så alt.

–Men du kommer hit midt i uka, like før høyonna. Olga stanset taleflommen. –Du har ikke gjort deg bort? Du kan ikke ha gjort skam på deg, Lita!

–Mamma! Lita løftet ei hand. –Jeg kommer for husbonden, sa hun fort og kastet et blikk mot Jonetta som satt taus og bøtte på ei blårutete skjorte. –Det gjelder Jonetta. Eller gutten hennes…

Da rettet Jonetta på nakken og søkte Litas blikk. –Ja? spurte hun.

–Barna til husbonden og frua… de døde, sa Lita lavt. –Det var to små gutter. De var altfor små til å leve. Og frua, hun sørger så grusomt. Så husbonden tror at hun ikke kan bli glad igjen dersom hun ikke får en unge. Og så kom jeg på deg, Jonetta, og at du ville gi bort gutten din. Så jeg nevnte det for Andreas Ness, og da sa han at jeg skulle reise hit og be deg om å overlate banet ditt til dem på Flomslett…

–Det må jeg si! utbrøt Olga og slo hendene sammen. –Flomslett er ikke noen liten gård å kunne ha som hjem!

–Frua kan visst ikke få egne barn… Det glapp ut av Lita, enda hun ikke hadde ment å si det, og kinnene hennes ble varme. –Ja, det sies altså, og det forklarer at husbonden har det travelt. Det er nå frua kan legge banet til brystet –ikke om en måned eller om noen år… Lita visste ikke hva mer hun kunne si.

–Tenk på det, Jonetta! Olga rettet seg opp der hun sto. –Ungen din, han kan bli odelsgutt på Flomslett. Det kommer ikke flere barn der. Lita sier det, og hun vet det. Hun kommer rett derfra. Det har ordnet seg skikkelig fint for deg, Jonetta, mi. Gutten din får det skikkelig bra. Og hvis du selv blir i dalen, kan du følge med på hvordan han vokser opp og skikker seg. Det er ikke alle i din stilling som får den muligheten. Her har englene virkelig passet på deg.

Jonettas hender skalv. Hun klemte hardt om handarbeidet. –Englene? Jeg tror ikke det. Englene og Vårherre passer ikke på sånne som meg. Men det falt jo høvelig til for Andreas Ness og kjerringa…

–De mistet ungene sine! Lita måtte ta husbondsfolket sitt i forsvar. –Det går ikke an å si at det falt høvelig til for dem. Det blir bare grovt, Jonetta. Du skulle hørt hvordan frua skrek!

Jonetta trakk på skuldrene. Hun syntes ikke synd på fru Alice på Flomslett. Den tøtta hadde kommet til dalen og rett inn på Jakobvollen, og da hun mistet faren og gården på det nærmeste gikk i elva under det stygge raset, hadde hun straks en frier på handa. Han var ingen hvem som helst heller; det var Andreas Ness som satt som en liten konge på Flomslett. Han var en sånn som Jonetta ikke engang hadde tenkt å kaste et halvt blikk på. Han var for gammel, for vel ansett, for rik. Det hadde nesten vært galt at hun hadde svingt seg med Thomas fra Bjørkemoen. Hun hadde svidd fingrene der. Men Alice som kom fra Amerika, hadde blitt fin frue i Målselv. Hun var ikke mye bedre enn Jonetta, men hun hadde satt øynene sine på en mann som var villig til å gi henne mer enn artighet og tomme løfter.

–Ja vel, sa hun. –Så lillegutten skal bli odelsgutt på Flomslett. Det blir fint for ham. Gir de meg penger?

–Som du spør! utbrøt Olga irritert. –Du skal være glad for at vi bare er familien her som kan høre deg. Hva skulle folk tro om deg?

Jonetta nektet å skamme seg. –Det var aldri snakk om å gi fra meg ungen min for ingenting, sa hun. –Det vet du godt, Olga. Og du vet at det kommer til å dryppe på deg også. Vi vet at du ikke gjør dette av ditt hjertes godhets skyld. Du blir betalt, du også, når jeg reiser herfra.

Litas mor så ingen grunn til å gi noe tilsvar på Jonettas frekke påstand. Jonetta var litt for freidig av seg, det var slik hun hadde havnet i det uføret hun satt i. Hun ville ikke se at det var forskjell på gammel og ung og på høy og lav. Hun kjente simpelthen ikke sin plass. Selv ikke det å sette et farløst barn til verden hadde lært henne noe som helst. Og det så jo ut som om hun kom seg ned på føttene også. Olga visste ikke om hun skulle være glad eller ergre seg. Jentungen burde ha fått seg en lærepenge, men at det ordnet seg, var unektelig bra for hele slekta. I ettertid kunne de gå der og vite at han som skulle bli den neste bonden på Flomslett, var av deres slekt.

–Det er klart at det blir penger på deg, sa Lita og prøvde å la være å lyde nedlatende. Hun syntes det var ille at Jonetta skulle få betaling for å gi bort ungen sin til folket på Flomslett, men hun ville heller ikke være skinnhellig. Husbonden hadde lovet henne at hun skulle få bli barnepike, så hun hadde litt å tjene på at alt gikk i orden, hun også. Det var hundre ganger bedre å være barnepike enn innetaus. Hun kom til å slippe alle de trøstesløse oppgavene. –Jeg tror du vil oppleve at Andreas Ness er raus, sa hun noe motvillig. Lita ville ikke at Jonetta skulle tro at hun kunne nevne en hvilken som helst pris. Hun kjente seg mer lojal overfor arbeidsgiveren enn overfor Jonetta –slekt eller ikke slekt.

–Så jeg kommer med deg til Flomslett, gir fra meg banet og får penger i handa? Er det så lettvint? Jonetta hevet haka og var stø i stemmen, men blank i øynene.

Lita nikket. –Skysskaren venter på meg, sa hun. –Jeg må snart tilbake, enten det nå blir med deg og banet eller alene.

Jonetta nikket og forsto. Hun hadde ikke forestilt seg dette øyeblikket. Hun hadde visst at hun ikke kunne beholde gutten, men hun hadde ikke sett for seg hvordan det ville være når hun ga ham fra seg.

–Du skulle nå uansett finne noen som ville ha banet, sa Olga mildt. –Denne løsningen er den beste du kunne ha fått, Jonetta. Han kommer ikke til å mangle noen verdens ting.

–Jeg kan ikke gi ham stort, kan jeg vel? Jonetta fant sitt eget speilbilde i vindusglasset. –Og det er litt artighet i at disse to ungene til Thomas blir sittende på storgårder i Målselvdalen. Det hadde han nok ikke trodd! I alle fall ikke når det gjaldt min, sa hun og bet kjeven hardt sammen. Hun brettet sammen skjorta hun hadde sømmet på, og la den fra seg på bordet. –Denne blir jeg visst ikke ferdig med, sa hun henvendt til Olga. –Jeg får vel pakke mitt, så Lita og jeg kommer oss av gårde. Hun skal slippe å vente på ungen, Alice på Flomslett.

–Hun ser ikke selv hvor heldig hun er, mente Olga. –Men hun skulle være litt forsiktig med å navngi denne Olafsen-gutten. Det er en familie som veier tungt. Hun kan komme til å skade seg selv hvis hun er for løsmunnet. Hva har du ellers å fortelle fra Målselv?

De fikk ikke så lang tid til å snakkes, for Jonetta somlet ikke. Hun hadde ikke fått mye med seg da hun ble skysset hjemmefra, og hun reiste tilbake like tomhendt.

–Du får hilse hjem til mor di og far din, sa Olga.

Jonetta så rett på moras kusine. –Jeg skal ikke tilbake dit, lovet hun og hadde ikke glemt at hun hadde blitt kastet ut hjemmefra da hun hadde trengt sine egne som mest. –Ikke vær redd, Olga, jeg skal huske på deg når jeg har pengene i handa, så du skal slippe å be far min om betaling for oppholdet mitt. Jeg sørger for meg selv. Så lenge jeg gjør det, kan ingen rå over meg. Men jeg skal sitte igjen med nok til å komme meg videre i verden. Bort fra Målselv.

–Nå snakker du over deg, Jonetta!

Hun ristet på hodet. –Og det er ikke synd på meg. Jeg skal berge meg selv. Hun ga Olga handa.

–Takk for at du ga meg tak over hodet.

De var en halvtime fra Litas barndomshjem da de møtte en vogn. Både Lita og Jonetta gjenkjente Thomas Olafsen, og Jonetta utstøtte et lite skrik. Hun måtte kaste et blikk over skuldra, og da så hun at det virkelig var ham, og at han gjorde det han kunne for å få kusken til å stanse. Da slo det henne at han kom for hennes skyld. Selv om han var gift med Astrid, kunne det hende at det var noe viktig han ville henne, noe som ville gjøre henne glad. Han hadde sviktet henne, men han var Thomas, og det var ingen som noensinne hadde betydd like mye for henne som nettopp ham. Det var ingen andre hun hadde vært like glad i.

–Vi må stanse!

–Er du hakkende gal? Lita ville ikke høre snakk om det. At Thomas oppsøkte Jonetta, kunne ikke føre noe godt med seg. Det slo henne at Thomas kanskje ville ha ungen, og da ville den toskete Jonetta helt sikkert gi etter, og så måtte Lita skuffe husbonden. –Du kan ikke snakke med ham, Jonetta! Hva i himmelens navn skal du si til ham?

–Det vet jeg når han snakker til meg. Jonetta var blank i øynene. Hun hadde et tåpelig smil lekende om munnvikene. Han lokket det alltid fram hos henne. Slik var det bare med henne og Thomas.

Lita kikket seg over skuldra og så at den andre vogna holdt på å snu. Den kom helt sikkert til å nå dem igjen. Skulle hun hindre Jonetta fra å prate med Thomas fra Bjørkemoen, måtte hun visst slå henne i hodet med noe hardt, og det var en utenkelig gjerning.

–Han ville ikke ha deg da du ble på småveier, sa Lita.

–Han visste ikke om det. Han var på Lofoten…

–Han hørte det nok da han kom hjem. Og kom han etter deg da?

–De sørget for at han måtte gifte seg med Astrid. Han kunne ikke komme etter meg…

–Han kunne ha snakket med deg, men gjorde han det? Har han sagt noe som helst til deg etter at ryktene begynte å gå? Etter at folk begynte å snakke om at du var med unge, og at den var hans?

Jonetta svarte ikke. Det var ikke nødvendig. Thomas hadde skydd henne som pesten etter at han hadde kommet hjem fra Lofoten. Egentlig hadde han dumpet henne lenge før det. Han hadde ikke vært fast med noen mellom jula og påska. Mange hadde flagret innom favnen hans, men han hadde ikke holdt fast ved noen. Og så kom han hjem fra lofotfisket, og straks var det bryllup, og han og Astrid var gift –sånn helt uten videre, og Astrid slapp å snøre seg inn etter det.

–Jeg skal snakke med ham, sa Jonetta. –Jeg skal ikke rømme fra ham. Hei! ropte hun til kjørekaren, –kan du kjøre inn til sida og stanse litt? Jeg skal snakke med dem som kommer etter oss.

Lita foldet hendene. Hun ba om at alt måtte gå godt. Hun ba om at barnet ikke skulle havne på Bjørkemoen. Og hun lurte på hva Thomas gjorde her like etter at Astrid hadde født. Fornuften sa henne at noe hadde gått galt der også. Ellers ville han vel hatt skamvett nok til å bli værende hos kone og barn. Lita ville ikke tenke på at noe var galt, for hun ville ikke noen så vondt.

Vogna til Thomas tok dem igjen og stanset. Jonetta overlot det sovende guttebarnet til Lita. Hun ville ikke gjøre Thomas forlegen ved å møte ham ansikt til ansikt med ungen i armene. Hun var ikke så tullete at hun kastet seg etter ham. Han var en gift mann nå. Men han hadde likevel kommet etter henne. Jonettas hjerte hamret hardt.

Thomas hadde trodd at han ville bli nødt til å jage etter vogna med Jonetta. Det hadde ikke falt ham inn at hun ville stanse, at hun ville komme ham i møte. Hun ble stående like mellom de to vognene, og han så at han fikk møte henne der, på halvveien. Han gjenkjente ikke kvinnfolket som satt igjen i vogna og holdt barnet. Det var noe ved henne, og han var sikker på at han hadde sett henne før, men han klarte ikke å sette noe navn på henne etter det flyktige glimtet han hadde fått av henne da de to vognene hadde passert hverandre.

Jonetta klemte hendene sammen foran seg. Knærne skalv da hun så ham tydelig. Det hadde ikke forandret seg, men nå hadde hun vett nok til å gjøre seg kostbar. Han var en gift mann. Han hadde ring på høyrehanda, og hun var ingen ekteskapsbryter. –Guds fred med deg, sa hun før han nådde helt fram til henne. Det lød voksent, og han stusset litt. Det var ikke slik de hadde hilst på hverandre tidligere.

–Hvor er du på vei? spurte Thomas. Han skulle sikkert ha sagt god dag eller noe annet meningsløst, noe om Vårherre og gode tanker og hva det nå enn var folk sa til hverandre. Jonetta hadde ellers likt å bli holdt hardt og kysset under øret eller rett på munnen. Det kom jo ikke på tale. Det var før. Han hadde ikke lyst til å kysse henne lenger. Han visste ikke om han noensinne kom til å ha lyst til å kysse noen. Akkurat nå tenkte han ikke på annet enn på lillepia han hadde hjemme.

–Hva bryr det deg? Jonetta ble skuffet. Han spurte ikke hvordan hun hadde det. Han spurte ikke etter gutten. Han sa ingenting om at hun så bra ut, og hun visste at hun gjorde det, for hun hadde ikke lagt på seg stort mens hun gikk med ungen, og hadde vært snar til å snøre seg inn når han hadde kommet ut. Hun hadde allerede midje. Det var noe Astrid neppe kom til å ha på denne sida av jul, tenkte hun og følte en ram tilfredsstillelse over å være bedre enn den andre på noe vis. Det holdt ikke til en giftering, men det var da noe.

–Jeg trenger deg, sa Thomas. –Kan du glemme alt det som er av helvete mellom oss –og tenke at det ikke gjelder meg?

–Du trenger meg? Jonetta visste at det ikke betydde det hun ønsket at det skulle bety. Dette var ikke noe eventyr. Han hadde ikke sett henne inn i øynene etter at han kom hjem fra Lofoten. Dette var den første gangen. –Og ungen? spurte hun. –Trenger du ham også?

–Han er vel ikke min? Thomas visste at han skulle ha sagt noe annet. Straks det kom over leppene, visste han at nesten alt annet hadde vært bedre å si. –Du har aldri sagt noe, la han fort til. –Du har ikke det, Jonetta.

Han kunne bruke mange slags tonefall, men ingen av dem ville blidgjøre henne. Jonetta visste det der og da. Hun så hvor lite hun var for ham. Hun så det tydelig i ansiktet hans.

–Hva slags hensikt skulle det hatt? spurte hun trett. –Og du behøver ikke å tenke mer på ham heller. Han har fått et hjem.

Øyenbrynene til Thomas skjøt i været.

–Dere blir nesten naboer. Jonetta frydet seg over ansiktsuttrykket hans. –Det er Andreas og Alice på Flomslett som får ham. Siden ungene deres døde. Det blir nesten familie for deg, ikke sant, Thomas? Siden onkelen din er gift med Ingrid –som er faster til fru Alice. Du skal se at de blir lekekamerater, begge ungene dine…

Thomas bleknet. Hun kunne ikke gjøre dette mot ham! Andreas på Flomslett kunne ikke gjøre dette mot dem! Han åpnet munnen, men lukket den straks igjen. Han hadde kommet for å be på sine knær, men hadde ennå ikke rukket det. Det lot til at Jonetta var sikker på at ungen var hans. Nå kunne han ikke tenke på det. Han måtte tenke på det barnet han hadde ansvar for.

–Astrid døde, sa han.

Det støkk til i Jonetta. Hun slo armene omkring seg selv. Hun så noe sårbart og hjelpeløst i de blå øynene hans, men  ville ikke vite av det. Hun ville slett ikke høre på ham, så hun vendte ham ryggen. Hun gikk langsomt mot vogna der Lita og ungen ventet. Det hadde vært dumt av henne å stanse for å høre hva han hadde å si.

–Astrid døde, gjentok Thomas med litt høyere stemme, –og ungen min, ungen hennes, hun trenger ei amme…

Da stanset Jonetta. Om hun noen gang hadde elsket ham, holdt hun opp med det akkurat da. Det var altså dette han ville henne. Ikke noe som var fint for henne eller den lille gutten som skulle til Flomslett. Thomas hadde ikke engang bedt om å få se ham. Han trengte ei amme til ungen til Astrid. For Astrid var død. Det slo henne at hun kunne kjøpslå: den dyrebare melka mot henne og gutten. Han måtte ta dem med på kjøpet, så skulle hun sørge for begge ungene hans. Men hva slags liv skulle det bli? Antakelig et like lystig et som det Astrid hadde levd som gift kone, om Jonetta skulle tro på ryktene –og det gjorde hun.

–Du kommer etter meg fordi du vil ha meg som amme for ungen din? Jonetta måtte si det høyt.

–Jeg ser ingen annen utvei, svarte han. Det var på et vis lettere å snakke til ryggen hennes enn til ansiktet. Thomas hatet å være maktesløs, men det var det han var. Nå var det Jonetta som hadde all makt. Mora hadde bedt ham om å svelge stoltheten, og han svelget og svelget, og ble snart kvalt av å være så ydmyk, men alt han gjorde, var for den lille jentungen som var dattera hans, Julie. Han følte en blanding av dårlig samvittighet, sorg, lettelse, avmakt, frykt og en ufattelig kjærlighet til det lille mennesket som var barnet hans. Han hadde ikke trodd at hjertet kunne bli så fullt så raskt, men Julie hadde fått hjertet hans med det samme han forsto at hun hadde kun ham i verden –eller da han forsto at hun virkelig var barnet hans. Inntil hun ble født, var hun kun en trussel mot friheten hans, mot alt han så seg selv som. Han hadde ikke hatet henne, men han hadde båret på en slags forakt for den uformelige klumpen som var Astrids mage, og for det som fantes inni den.

Han hadde hatet Astrid –på et barnslig, tullete vis. Han hadde foraktet henne. Men i stunda før hun døde, hadde han forsonet seg med henne. Han trodde at hun hadde tilgitt ham. Sin egen dårlige samvittighet fikk han vel slite med resten av livet. Det som var gjort, kunne ikke lenger endres. Han hadde vært stygg mot Astrid. Det kunne han aldri forandre. Men han skulle aldri gi opp barnet deres.

–Du kommer virkelig etter meg og ber meg om å være amme for ungen din? Jonetta måtte snu seg. Hun stirret storøyd på ham og ville ha ham til å gjenta det. –For ungen som du har med Astrid? Det er det du ber meg om? Nøyaktig det?

–Det er det jeg ber deg om, svarte Thomas hest. –Jeg kan gjerne sette meg på kne og be deg om det, dersom det vil gjøre noen som helst forskjell. Og du skal ikke gjøre det for ingenting. Du skal få betalt.

–At jeg la meg på rygg for deg, er visst det lureste jeg har gjort, slengte hun mot ham. –Nå kastes det penger etter meg for den lekens skyld! Hvem skulle ha trodd det?

–Det er ikke slik ment…

–Ikke? Jonetta var trett.

–Du skal ikke tape på det, rettet Thomas. –Det var bare det jeg mente.

–Så jeg skal ikke få penger? spurte hun.

–Jo. Så klart. Men det er ikke… du må ikke ta det helt galt, Jonetta! Ungen min har mistet mora si. Skal hun også dø bare fordi du er sint på meg?

–Jeg har ingen skyld i det som har hendt hos dere, Thomas. Og det er ikke mitt ansvar å holde liv i ungen din. Jonetta foldet armene foran brystet. –Du klarer ikke å gi meg dårlig samvittighet for dette. Jeg reiser til Flomslett. Deg orker jeg ikke å se mer! Hun klatret opp i vogna. –Kjør! sa hun til kusken og visste at så snart han hadde satt dem av, ville han føre videre hvert eneste ord han hadde hørt. Men det gjorde ingenting. Hun hadde kommet bedre ut av samtalen enn Thomas Olafsen.

–Du hørte hva han ville ha fra meg? sa hun til Lita.

Lita nikket.

–Han eier ikke skam i livet, sa Jonetta og lot Lita få fortsette med å holde ungen. Hun kunne ikke klamre seg til ømheten hun følte for ham. Før dagen var omme, skulle hun gi ham fra seg. Han ville få andre som var glad i ham. Hun hadde ikke noe med ham å gjøre. Det var best for dem begge. –Men nå er jeg i alle fall ferdig med Thomas fra Bjørkemoen, sa Jonetta. Hun så på landskapet som rullet forbi. –Helt og fullstendig ferdig. Hvem kunne ane at han var så råtten? Hvorfor fortalte ingen meg det for et år siden?

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

